చెన్నమనేని రమేష్ బాబు

చెన్నమనేని రమేష్ బాబు తెలంగాణ రాష్ట్రానికి చెందిన రాజకీయ నాయకుడు. ఆయన 2018లో తెలంగాణ రాష్ట్ర సమితి పార్టీ తరపున వేములవాడ శాసనసభ నియోజకవర్గం శాసనసభ్యుడిగా గెలిచాడు. 

డాక్టర్‌ చెన్నమనేని రమేశ్‌బాబును 2023 ఆగస్ట్ 25న రాష్ట్ర వ్యవసాయరంగ వ్యవహారాల ప్రభుత్వ సలహాదారుగా క్యాబినెట్‌ హోదా పదవిలో ఆయనను ఐదేండ్లపాటు ప్రభుత్వం నియమించింది.

జీవిత విశేషాలు
చెన్నమనేని రమేష్ 1956, ఫిబ్రవరి 3న ఆనాటి కమ్యూనిస్టు పార్టీ నాయకుడు చెన్నమనేని రాజేశ్వరరావు, లలిత దేవి దంపతులకు తెలంగాణలోని కరీంనగర్‌లో జన్మించాడు. అతని తండ్రి రాజేశ్వరరావు (1923 - 2016) కమ్యూనిస్ట్ నాయకుడు. అతని బాబాయి సి. విద్యాసాగర్ రావు మహారాష్ట్ర గవర్నర్‌గా పనిచేశాడు. ఈయన జర్మనీలో ఉన్నత విద్యను అభ్యసించాడు. లీప్‌జిగ్‌లో ఎంఎస్సీ అగ్రికల్చర్, 1987లో బెర్లిన్ హంబోల్ట్ యూనివర్సిటీ నుండి పిహెచ్.డి. పూర్తిచేశాడు.

వ్యక్తిగత జీవితం 
రమేష్ కు మరియా (జర్మన్ పౌరురాలు)తో వివాహం జరిగింది. వారికి ఇద్దరు కుమారులు, ఒక కుమార్తె ఉన్నారు.

రాజకీయ విశేషాలు
2009లో తెలుగుదేశం పార్టీ అభ్యర్థిగా వేములవాడ నియోజకవర్గం నుంచి పోటీచేసి గెలుపొందాడు. ఆ తరువాత 2010లో తెలంగాణ రాష్ట్ర సమితి పార్టీలో చేరి 2010లో జరిగిన వేములవాడ శాసనసభ నియోజకవర్గ ఉప ఎన్నికల్లో శాసన సభ్యునిగా గెలుపొందాడు.

తెలంగాణ రాష్ట్రం ఏర్పడిన తరువాత 2014లో జరిగిన తెలంగాణ అసెంబ్లీ ఎన్నికల్లో టిఆర్ఎస్ పార్టీ తరపున వేములవాడ శాసనసభకు పోటీచేసి కాంగ్రెస్ పార్టీ అభ్యర్థి ఆది శ్రీనివాస్ పై 5,268 ఓట్ల మెజారిటీతో గెలుపొందాడు. 2016-2018 మధ్యకాలంలో తెలంగాణ శాసనసభలోని సబార్డినేట్ లెజిస్లేషన్ కమిటీ ఛైర్మన్‌గా పనిచేశాడు. తరువాత 2018లో జరిగిన తెలంగాణ ముందస్తు ఎన్నికల్లో తెలంగాణ రాష్ట్ర సమితి పార్టీ టికెట్ తరపున వేములవాడ శాసనసభకు పోటీచేసి కాంగ్రెస్ పార్టీ అభ్యర్థి ఆది శ్రీనివాస్ పై 28,000 పైగా ఓట్ల మెజారిటీతో గెలుపొందాడు. 2019 నుండి తెలంగాణ శాసనసభలోని సబార్డినేట్ లెజిస్లేషన్ కమిటీకి ఛైర్మన్‌గా ఉన్నారు.

ఇతర వివరాలు 
రమేష్ ఉద్యోగ నిమిత్తం 1990లలో జర్మనీ దేశానికి వెళ్లాడు. అతనికి 1993లో జర్మన్ పౌరసత్వం రావడంతో అతని భారతీయ పాస్‌పోర్ట్‌ను అప్పగించాడు. తరువాత మళ్ళీ 2008లో భారతదేశానికి తిరిగి వచ్చాడు. హోం వ్యవహారాల మంత్రిత్వ శాఖ మంజూరు చేసే భారతీయ పౌరసత్వం కోసం తిరిగి దరఖాస్తు చేసుకున్నాడు. అయితే, నకిలీ పత్రాలను సమర్పించడం ద్వారా రమేష్ పౌరసత్వం పొందారని ఆరోపణలు రావడంతో, కోర్టులో కేసు నడుస్తోంది.

మూలాలు

జీవిస్తున్న ప్రజలు
1956 జననాలు
కరీంనగర్ జిల్లా వ్యక్తులు
కరీంనగర్ జిల్లా రాజకీయ నాయకులు
తెలంగాణ రాజకీయ నాయకులు
తెలంగాణ శాసన సభ్యులు (2014)
తెలంగాణ శాసన సభ్యులు (2018)
కరీంనగర్ జిల్లా నుండి ఎన్నికైన ఆంధ్రప్రదేశ్ శాసన సభ్యులు
కరీంనగర్ జిల్లా నుండి ఎన్నికైన శాసన సభ్యులు
ఆంధ్రప్రదేశ్ శాసన సభ్యులు (2009)